Siguldas Valsts ģimnāzija

Siguldas Valsts ģimnāzija ir Siguldas vidējās izglītības iestāde, kurā ir matemātikas, dabaszinību un tehnikas virziena programma, humanitārā un sociālā virziena valodu programma, humanitārā un sociālā virziena cilvēkzinību programma un vispārizglītojošā virziena programma.

 Vēsture 
Siguldas Valsts ģimnāzijas aizsākumi meklējami 1918. gada 17. novembrī, kad Pļaviņās nodibināja M. Brimerbergas privāto vidusskolu, kurā bija  38 audzēkņi un 6 skolotāji. 
1928. gada augustā skolu pārcēla uz Siguldu. Sākotnēji skolas atrašanās vieta bija Pils iela 9 (ēka nav saglabājusies). 1929. gadā pārdēvēja par Siguldas Valsts ģimnāziju un 1936. gadā pārcēla uz pansiju “Baltā Pils” Gaujas ielā 1. Šajos gados Siguldas ģimnāzijā pastāvēja koris, kuru vadīja komponists Jānis Norvilis, orķestris, nacionālo deju grupa. 

1944. gadā Siguldas ģimnāziju pārdēvēja par Siguldas 1. vidusskolu. Pēc Otrā Pasaules kara beigām skolā atjaunoja kori, vēlāk izveidoja estrādes orķestri, iznāca skolas literārais žurnāls "Augsim". 1960. gada septembrī skolu pārcēla uz jaunām telpām tagadējā Kronvalda ielā 7 un apvienoja ar Siguldas septiņgadīgo skolu. 

1984. gada 1. septembrī skolu pārcēla uz ēku K. Barona ielā 10. 1993. gadā Valsts Izglītības akreditācijas komisija augstu novērtēja skolas izglītības kvalitāti un ieteica skolu iekļaut to Latvijas labāko astoņu vidusskolu skaitā, kurām pirmajām varētu piešķirt Valsts ģimnāziju statusu. 1993. gadā notika skolas reorganizācija, no tās atdalīja 1. - 6. klases un skola atguva savu kādreizējo nosaukumu — Siguldas ģimnāzija. 

No 1996. gada skolas nosaukums ir Siguldas Valsts ģimnāzija. Pašlaik skolā ir trīs 7. klases, trīs 8. klases, četras 9. klases, piecas 10. klases, piecas 11. klases un četras 12. klases.

 Direktori 
No 1973. gada 1. augusta līdz 1978. gada sākumam skolas direktors bija Harijs Bete-Jurkevics. No 1978. līdz 1994. gadam skolu vadīja Valdis Jēkabsons, kuram ir lieli nopelni skolas izglītības kvalitātes uzlabošanā, interešu izglītības centra izveidošanā un jaunās skolas ēkas tapšanā 1984. gadā. 1994. gadā par skolas direktoru kļuva Vilnis Trupavnieks.

 Jaunā skolas ēka 
2019. gada 23. augustā nodeva ekspluatācijā Siguldas Valsts ģimnāzijas dabaszinātņu un matemātikas korpusu, kas atrodas Ata Kronvalda ielā 7, un tā atklāšana notika 2. septembrī vienlaicīgi ar mācību gada sākumu. Apvienojumā ar līdzās esošo skolu, kā arī Siguldas Sporta centru, ēku komplekss veidosies kā mūsdienīgs izglītības un sporta kvartāls.Kopējās Siguldas Valsts ģimnāzijas jaunās piebūves un plānotās vecā korpusa rekonstrukcijas izmaksas pārsniegs 12 miljonus eiro.

Siguldas Valsts ģimnāzijas jaunā korpusa projekta autors ir Andris Kokins, būvdarbus veic SIA "Monum", bet būvuzraudzību nodrošina SIA "Firma L4". Jaunā korpusa būvdarbi un skolas rekonstrukcija tiek veikta Eiropas Reģionālās attīstības fonda līdzfinansētā projekta "Siguldas Valsts ģimnāzijas un Siguldas 1. pamatskolas rekonstrukcija un materiāltehniskās bāzes modernizācija" ietvaros. 

 Pēcstundu aktivitātes 
Skolā darbojas Tautas deju kolektīvs "Vizbulīte", kuru vada skolotāja Indra Ozoliņa. Tas sadalīts trīs grupās - 7.-8. klase, 9.-10. klase un 11.-12. klase. Skolas Jauniešu koris "Atvars" pastāvēšanas laikā piedalījies visos Latvijas skolu jaunatnes Dziesmu un deju svētkos. Korī tiek aicināti darboties 9. - 12. klašu audzēkņi. Kori vada Jānis Baltiņš. Skolā ir arī vokālais ansamblis, kuru vada skolotāja Ingrīda Dreimane. Tajā tiek aicinātas piedalīties 7.-9. klašu un 10.-12. klašu meitenes.

 Absolventi 

 Vizbulīte Bērziņa - muzikoloģe
 Andris Bērziņš, Latvijas Valsts prezidents
 Viesturs Bērziņš - tekstilmākslinieks
 Ritma Birzniece - latviešu valodas un literatūras skolotāja, apkopojusi dzejoļus par Siguldu
 Leons Briedis - dzejnieks
 Tusnelda Celmiņa - LU ārzemju literatūras katedras docente
 Anita Grūbe - aktrise
 Anita Mallupe - apgāda "Likteņstāsti" direktore
 Jānis Riekstiņš - lidotājs
 Rasma Rozentāle - latviešu valodas skolotāja
 Ilze Stikāne - pedagoģijas zinātņu doktore
 Juris Strenga - aktieris
 Solveiga Vasiļjeva - tēlniece
 Saulcerīte Viese - literatūrzinātniece
 Rolands Zagorskis - aktieris
 Zigurds Zuze - mākslinieks

 Sportisti 
 Andis un Ziedonis Kordes - slalomisti
 Jūlijs Mednis
 Visvaldis Ziediņš - orientēšanās sports ar slēpēm
 Edgars Vilciņš 
 Leonīds Ezergailis 
 Arnolds Zariņš
 Arnolds Kalniņš

 Attēlu galerija 

 Atsauces 

Kategorija:Skolas Siguldā
Kategorija:Ģimnāzijas Latvijā